《桃源洞》
清代·顾鉴

路问桃花源，遥指白马渡。晻蔼云气深，秦人从此去。

秦人去千载，白云长自护。何年灵境开，花源忽呈露。

从此传人间，物外感生聚。我来已深冬，不见桃花雨。

林深水无源，水绕山回互。草木净余芳，鱼鸟适幽趣。

仿佛鸡犬声，远出云中树。奇踪托杳渺，欲觅曾无路。

嗟彼武陵渔，津逮仍迷误。为问避世人，高举将焉赴。

渊明结妙想，孤怀聊自寓。寓言非人间，惝恍何所慕。

作者简介：顾鉴，字戒庵，江宁人。官江西知县。有《远音集》。